כצפוי, סמארטפון ה-Pocophone F1 החדש של שיאומי הוצג רשמית ביחס עם הסלוגן 'מאסטר המהירות' – שבהחלט מצדיק את עצמו כאשר מסתכלים עליו בהשוואה לדומים לו במחיר.
המכשיר הבלתי רגיל מציע מעטפת פלסטיקית בגוון שחור, כחול או אדום אשר הפכה לנדירה במחוזותינו, ביחד עם מסך IPS בגודל 6.18 אינץ' וברזולוציית 2,246×1,080 פיקסלים מוארכת כולל מגרעת עליונה, שבב Snapdragon 845 מוביל, נפח אחסון פנימי מהיר של 64GB או 128GB ביחד עם 6GB של זכרון RAM ונפח אחסון של 256GB עם 8GB של זכרון דינאמי, מערך צילום אחורי שכולל חיישן 12 מגה-פיקסל מדגם IMX 363 של סוני וחיישן 5 מגה-פיקסל משני, מצלמת 20 מגה-פיקסל לסלפי, סוללת 4,000mAh עם טעינת Quick Charge 3.0 מהירה, רמקולים כפולים וגם מערכת אנדרואיד אוריאו עם ממשק MIUI 9.5 (שקיבל שכבה ויזואלית חדשה וייעודית עבור מותג ה-Poco שנולד לו).
והמחירים? כאן כמו תמיד סוד הקסם של שיאומי: דגם בסיס של ה-Pocophone F1 יתומחר בהודו בעבור 21,000 רופי, שהם כ-300 דולר בהמהרה ישירה – זול הרבה יותר מכל דגם Snapdragon 845 אחר, הן משיאומי עצמה והן מכל שחקנית אחרת בתחום. דגם ביניים עם 128GB של אחסון יתומחר בקצת פחות מ-350 דולר ואילו דגמים עליונים עם 256GB של אחסון UFS ו-8GB של זכרון דינאמי בכ-415 דולר או כ-430 דולר – בתלות בבחירת גימור גב המכשיר עם פלסטיק סטנדרטי או עם שכבת סיבי פחמן מרעננת משהו. באירופה המחירים יהיו גבוהים מעט יותר, כך נראה, אך עדיין רלוונטיים בהחלט – החל מ-400 יורו לדגם הבסיס, כולל תוספת המע"מ המקומי.
אם אפשר להתלונן על משהו במסגרת המפרט של ה-Pocophone F1 – זה כנראה היעדרו של שבב ה-NFC שמשום מה מסרב להפוך לברירת מחדל מלאה עבור השחקניות הסיניות השונות, היעדר הגנה מפני מים ואבק שעשויה להיות חשובה ומשמעותית מאוד עבור נישה מסויימת של משתמשים וגם אי-שימוש במנגנוני ייצוב אופטיים או אלקטרוניים עבור יחידות הצילום, שככל הנראה פוגעים בפוטנציאל הביצועים המירבי הקיים בתנאי סביבה חשוכים. ובכל זאת – במחירים של פחות מ-450 דולר לדגם המתקדם ביותר קשה מאוד לראות במשהו מאלו תלונה גדולה במיוחד.
בשיאומי השכילו לספק לכמה מאתרי המובייל הבולטים ברשת את מכשירי ה-F1 עוד לפני מועד החשיפה, כך שביקורות יהיו מוכנות ומזומנות כבר מהרגע הראשון – ועל כן אנחנו יכולים לדעת כבר עתה כי חיי הסוללה של המכשיר הם אכן מרשימים וניצבים בחלק העליון של הדירוג ביחס לדגמי Snapdragon 845 אחרים (אם להאמין לבסיס הנתונים הגדול והמפורט של אתר כדוגמת GSMarena), הרמקולים הכפולים עושים את העבודה ומספקים עוצמת שמע חזקה באיכות טובה – והמצלמות מייצרות תוצרים טובים הן בסטילס והן בוידאו כשתנאי ההארה אינם מאתגרים באופן קיצוני.
ה-Pocophone F1 צפוי להגיע באופו רשמי גם לישראל בתקופה הקרובה, ולמרות שהמחירים המיועדים עדיין לא ידועים לנו די ברור כי יהיה זה אחד מהמוצרים הקורצים ביותר בתג מחיר של פחות מ-2,000 שקלים חדשים. אז האם כבר התחלתם לאסוף כסף לקראת הרכישה, או שלא ממש? שתפו בתגובות!